Prichytený pri čine: Zlodej kradol detské autíčka a nepohrdol ani kobercami
Pod Tatrami sa stále kradne. Pred zlodejmi nie je v bezpečí ani uzamknutý majetok. V obci Výborná si robil zálusk na cudzí majetok zlodej, ktorého chytili pri čine.
Kežmarský vyšetrovateľ vzniesol v pondelok (9.10.) obvinenie pre prečin porušovania domovej slobody 39-ročnému mužovi z obce Výborná, okres Kežmarok.
Obvinený muž z nedele (8.10.) na pondelok (9.10.) prišiel k dvom rodinným domov v obci Výborná a vytrhol plech, ktorý bol medzi týmito domami prichytený o ich steny klincami. "Následne vošiel do dvora jedného týchto domov, kde prišiel ku drevenej kôlni, poškodil zámok a z kôlne pred rodinný dom vyniesol dve veľké detské autíčka a dva koberce," informoval prešovský krajský policajný hovorca Daniel Džobanik.
Pri lupe však páchateľ nemal toľko šťastia, ako by si prial. Sledovalo ho totiž niekoľko párov očí. "Pri vynášaní vecí bol páchateľ prichytený občanmi obce Výborná a následne bol zadržaný privolanou policajnou hliadkou," opísal situáciu Džobanik. Po vykonaní procesných úkonov a vznesení obvinenia bol obvinený muž umiestnený do cely policajného zaistenia.